**vznesené Pripomienky v rámci medzirezortného pripomienkového konania**

Zákon, ktorým sa mení a dopĺňa zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov

|  |  |
| --- | --- |
| Počet vznesených pripomienok, z toho zásadných | 5 / 0 |

|  |  |  |  |  |
| --- | --- | --- | --- | --- |
| **Subjekt** | **Pripomienka** | **Typ** | **Vyh.** | **Poznámka** |
| **MDaVSR** | K predloženému návrhu zákona nemáme pripomienky. | **O** |  |  |
| **MFSR** | **Všeobecne** V doložke vybraných vplyvov (ďalej len „doložka vplyvov“) je označený „žiadny“ vplyv na rozpočet verejnej správy, pričom v bode 10. doložky vplyvov je uvedené: „Navrhuje sa doplnenie pôsobnosti Ústredia o realizáciu projektov zameraných na poskytovanie bezplatného poradenstva pre fyzické osoby pri riešení ich problémov s dlhmi a projektov zameraných na bezplatné psychologické poradenstvo a iné odborné poradenstvo zamerané na prevenciu vzniku duševných porúch, nakoľko to aktuálna právna úprava (zákon č. 453/2003 Z. z.) neumožňuje. Na realizáciu budúcich projektov budú využité finančné prostriedky ESF/ESF+, resp. prostriedky obdobných finančných mechanizmov. Ďalšia realizácia projektov bude stavať na výstupoch pilotnej fázy, prostredníctvom ktorej bude otestované samotné nastavenie projektu, ako aj jeho implementácia. Vo všeobecnosti budú služby bezplatného dlhového poradenstva, ako aj projekty zamerané na psychologické poradenstvo a iné odborné poradenstvo zamerané na prevenciu vzniku duševných porúch poskytované fyzickým osobám bez ohľadu na výšku ich príjmu a jeho skúmania.“. V nadväznosti na vyššie uvedené je potrebné v doložke vplyvov označiť negatívny, rozpočtovo zabezpečený vplyv a vypracovať Analýzu vplyvov na rozpočet verejnej správy, na zamestnanosť vo verejnej správe a financovanie návrhu. Pre informáciu uvádzame, že na pripravovaný národný projekt Bezplatné dlhové poradne (ďalej len „BDP“) je na roky 2021- 2023 vyčlenená alokácia zo zdrojov EÚ a spolufinancovania v sume 19 mil. eur. Aktuálne sa pripravuje projektový zámer a precizujú iné súvisiace činnosti. Vzhľadom na neštandardné nastavenie BDP sú už aktuálne prijatí niektorí zamestnanci do BDP v Bratislave a Prešove. Informácia je prevzatá z materiálu „Národná stratégia deinštitucionalizácie systému sociálnych služieb a náhradnej starostlivosti“, ktorý sa aktuálne nachádza po medzirezortnom pripomienkovom konaní. | **O** | **N** | Samotný návrh zákona nemá finančné vplyvy.  Návrhom zákona sa dopĺňa nová kompetencia Ústredia PSVaR - utvárajú sa právne podmienky na realizáciu projektov, pričom realizácia budúcich súvisiacich Národných projektov (aktuálne pripravovaných tzv. pilotných Národných projektov, ako aj možných nadväzujúcich Národných projektov), sa musí riadiť pravidlami podpory vrátane spolufinancovania. t.j. ich finančné krytie a to vrátane ich spolufinancovania je/bude riešené v rámci operačných programov (stanovený plán financovania vrátane národného spolufinancovania).  V materiáli „Národná stratégia deinštitucionalizácie systému sociálnych služieb a náhradnej starostlivosti“, ktorý je aktuálne v schvaľovacom procese, boli o.i. uvedené všetky plánované projektové aktivity pre oblasť sociálnych služieb a náhradnej starostlivosti vrátane plánovaných súvisiacich projektov aj s uvedením orientačnej výšky predpokladaných výdavkov na jednotlivé projekty. Uvedená informácia vychádza z návrhu ideového zámeru a vôbec nemusí zodpovedať výslednej forme projektu. Uvedená informácia negarantuje výslednú formu projektu, výšku výdavkov naň určených, ani jeho samotné schválenie a následnú podporu. |
| **MIRRI SR** | **K vlastnému materiálu** K Čl. I. Navrhovaná úprava zákona sa javí ako nesystémová. ODÔVODNENIE: Poradenstvo pre fyzické osoby pri riešení problémov s oddlžovaním je potrebné vnímať komplexne a nemožno túto aktivitu vynímať z celkového právneho poradenstva. Aktivity tohto charakteru poskytujú napríklad Centrá právnej pomoci (zriadené Ministerstvom spravodlivosti SR), ktoré poskytujú právne poradenstvo, ako aj zastupovanie pred súdom občanom, ktorí pre nedostatok finančných prostriedkov nemôžu využívať komerčné právne služby. Od 1. marca 2017 sa významne rozšírila pôsobnosť Centra právnej pomoci aj o agendu tzv. osobného bankrotu, prostredníctvom ktorého sa občania môžu oddlžiť od svojich dlhov. Zásadne nesúhlasíme s navrhovaným doplnením aj vo vzťahu k aktivitám v oblasti prevencie vzniku duševných chorôb. V zmysle ustanovenia § 19 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov je ústredným orgánom štátnej správy pre zdravotnú starostlivosť a ochranu zdravia Ministerstvo zdravotníctva SR. V súvislosti s prípravou návrhu Partnerskej dohody na programové obdobie 2021 – 2027 plánuje Ministerstvo zdravotníctva SR vytvoriť psycho-sociálne centrá, ktorých cieľom je poskytovať individualizované služby podľa potrieb klientov a to prostredníctvom multidisciplinárneho tímu. Z uvedených dôvodov považujeme navrhované aktivity za duplicitné s už realizovanými resp. plánovanými aktivitami iných vecne príslušných subjektov. V doložke vplyvov zároveň uvádzate, že na realizáciu budúcich projektov v tejto oblasti budú využité finančné prostriedky ESF/ESF+, resp. prostriedky obdobných finančných mechanizmov. Tento typ činností ÚPSVR by znamenal nutné navyšovanie kvalifikovaných personálnych kapacít, ktoré však v zmysle výkladu Európskej komisie nie je možné financovať prostredníctvom fondov EÚ a na tieto aktivity je potrebné vyčleniť finančné prostriedky zo štátneho rozpočtu. | **O** | **CA** | K časti o dlhovom poradenstve uvádzame, že sa nejedná o aktivitu patriacu do celkového rámca právneho poradenstva, pretože nejde primárne o právne poradenstvo. Kým CPP občanom napomáha v ich vstupe do tzv. osobného bankrotu (oddlženia) formou konkurzu alebo splátkového plánu, úloha dlhových poradní bude úplne opačná – do maximálne možnej miery predchádzať osobným bankrotom a riešiť dlhové problémy fyzických osôb tak, aby sa čo najskôr a čo najefektívnejšie dostali naspäť na cestu riadneho splácania dlhov bez vstupu do osobného bankrotu. Nejedná sa teda o špecializované právne poradenstvo, ale o vysoko integrovanú formu troch oblastí poradenstva – ekonomicko-finančnej, právnej a psychologickej. Cieľom dlhových poradní je riešenie problému zadlženosti konkrétneho klienta, fyzickej osoby a jej rodiny, s cieľom nastaviť nie len právne riešenie, ale najmä ekonomické a psychologické riešenie takým spôsobom, ktoré povedie k celkovej zmene ekonomického správania klienta, optimalizácii jeho príjmov, výdavkov, celého rodinného rozpočtu, ale aj nastavenie jeho motivácie k zodpovednému ekonomickému správaniu, jeho postojov k vlastnému životu a hľadaniu jeho vnútorných zdrojov riešenia. Súčasťou práce psychológia bude v prvom rade riešenie motivácie a postojov človeka k zodpovednému ekonomickému správaniu, jeho pochopenie hĺbky problému vlastného zadlženia a hľadanie vnútorných zdrojov človeka pre riešenie tohto špecifického problému.  K časti projektov psychologického poradenstva a iného odborného poradenstva zameraného na prevenciu vzniku duševných porúch:  Výkon psychologických činností (ale aj iných odborných činností) na podporu duševného zdravia, rovnako ako oblasť prevencie duševných chorôb rozhodne nepatrí len do pôsobnosti rezortu zdravotníctva. Psychologická činnosť je poskytovaná tak pacientom (lekárom alebo iným zdravotníckym pracovníkom – psychológom) ale aj zdravej populácii (napr. výkon psychologických činnosti v pôsobnosti rezortu PSVR) a zároveň   * Reformou č. 1 podľa návrhu Plánu obnovy a odolnosti SR, komponent 12 Moderná a dostupná starostlivosť o duševné zdravie je Vytvorenie funkčného nadrezortného koordinačného orgánu („Politiky a kapacity v oblasti duševného zdravia má v súčasnosti vo svojej gescii sedem ministerstiev, chýba koordinovaná nadrezortná stratégia“) a cieľom tejto reformy je o.i. „koordinácia politiky štátu vo všetkých oblastiach duševného zdravia naprieč rezortmi“ - t.j. rôzne rezorty sa zaoberajú rôznymi oblasťami duševného zdravia a identifikovaný problém a následnej cieľ je koordinácia. * Uznesením vlády č. 112/2021 bola zriadená Rada vlády SR pre duševné zdravie a schválený jej Štatút podľa ktorého má MPSVR SR vo svojej  pôsobnosti Výbor rady vlády pre primárnu prevenciu v oblasti duševného zdravia - t. j. v tej oblasti ktorá mu vo vzťahu k duševnému zdraviu náleží. * V pripomienke uvádzané psycho-sociálne centrá, ktoré plánuje vytvoriť MZ SR, majú byť určené pre ľudí s chronickým priebehom závažných duševných ochorení - pre dospelých aj detských pacientov s chronickým psychiatrickým ochorením a s obmedzenou sociálnou adaptáciou.Tieto centrá majú poskytovať dlhodobé zdravotné a sociálne služby chronickým pacientom na komunitnej báze najmä v ich prirodzenom prostredí mobilným tímom - t.j.  nie sú určené pre zdravé osoby (ktoré vyhľadajú napr. párové, rodinné poradenstvo, potrebujú podporu v určitej životnej situácii atď.).   Z uvedeného je jednoznačne zrejmé, že nejde o duplicitu s realizovanými/plánovanými aktivitami iných subjektov ani o aktivity, ktoré by zasahovali do pôsobnosti rezortu zdravotníctva.  Napriek uvedenému bol text znenia precizovaný tak, aby bolo jednoznačne zrejmé, že nepôjde o poskytovanie zdravotnej starostlivosti, t. j. že cieľovou skupinou sú jednotlivci, páry, rodiny nie pacienti, následne bola v tomto zmysle upravená aj dôvodová správa. |
| **MVSR** | V názve zákona a v úvodnej vete navrhujeme vypustiť slová „mení a“, nakoľko zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti sa iba dopĺňa. | **O** | **N** | Navrhované znenie je v súlade s Legislatívnymi pravidlami vlády Slovenskej republike |
| **NBS** | Z legislatívno-technického hľadiska odporúčame v názve návrhu zákona a v čl. I v úvodnej vete návrhu vypustiť slová „mení a“. Odôvodnenie: Ide o legislatívno-technickú pripomienku. Navrhovanou právnou úpravou sa nemení platná právna úprava, ale len dopĺňa. | **O** | **N** | Navrhované znenie je v súlade s Legislatívnymi pravidlami vlády Slovenskej republike |
| **ÚJDSR** | Odoslané bez pripomienok |  |  |  |
| **MOSR** | Odoslané bez pripomienok |  |  |  |
| **GPSR** | Odoslané bez pripomienok |  |  |  |
| **ŠÚSR ÚVSR** | Odoslané bez pripomienok |  |  |  |
| **SOCPOIST** | Odoslané bez pripomienok |  |  |  |
| **MKSR** | Odoslané bez pripomienok |  |  |  |
| **MPRVSR** | Odoslané bez pripomienok |  |  |  |
| **MSSR - Sekcia legislatívy** | Odoslané bez pripomienok |  |  |  |
| **MHSR** | Odoslané bez pripomienok |  |  |  |
| **OAPSVLÚVSR** | Odoslané bez pripomienok |  |  |  |
| **NBÚ** | Odoslané bez pripomienok |  |  |  |
| **MŽPSR** | Odoslané bez pripomienok |  |  |  |
| **PMÚSR** | Odoslané bez pripomienok |  |  |  |
| **AZZZ SR** | Odoslané bez pripomienok |  |  |  |
| **ÚPVSR** | Odoslané bez pripomienok |  |  |  |
| **MŠVVaŠSR** | Odoslané bez pripomienok |  |  |  |
| **MZVEZ SR** | Odoslané bez pripomienok |  |  |  |
| **ÚNMSSR ÚVSR** | Odoslané bez pripomienok |  |  |  |

|  |
| --- |
| Vysvetlivky k použitým skratkám v tabuľke: |
| O – obyčajná |
| Z – zásadná |